Uradno obvestilo v skladu s členom 114(4) Pogodbe o delovanju Evropske unije – Odobritev ohranitve nacionalnih ukrepov, ki so strožji od določb harmonizacijskega ukrepa EU

(Besedilo velja za EGP)

(2020/C 124/06)

1. Kraljevina Danska je z dopisom z dne 27. januarja 2020, ki ga je Komisija prejela 30. januarja 2020, slednjo uradno obvestila, da želi ohraniti nacionalne določbe, ki določajo nižjo mejno vrednost vsebnosti kadmija v komercialnih gnojilih od harmoniziranih mejnih vrednosti v skladu z Uredbo (EU) 2019/1009 Evropskega parlamenta in Sveta (1). Zadevna nacionalna določba (Odločba št. 223 z dne 5. aprila 1989 o vsebnosti kadmija v fosfatnih gnojilih; Bekendtgørelse om indhold af cadmium i fosforholdig gødning, v nadaljnjem besedilu „nacionalni ukrep“), določa mejno vrednost 48 mg/kg fosforjevega pentoksida za komercialna fosfatna gnojila, pridobljena iz mineralnega fosfata, in katerih skupna vsebnost fosforja je 1 % ali več (po masi). To bi pomenilo odstopanje od mejne vrednosti za kadmij kot onesnaževalo v anorganskih gnojilih z makrohranili, kot je navedena v delu II Priloge I za funkcijsko kategorijo sredstev (FKS) 1(C)(I): anorgansko gnojilo z makrohranili.

2. Harmonizacijska pravila na področju gnojil so bila prvič določena v 70. in 80. letih preteklega stoletja ( 2 ) . Pravila, ki se uporabljajo danes, so določena v Uredbi (ES) št. 2003/2003 Evropskega parlamenta in Sveta ( 3 ) , ki bo s 16. julijem 2022 razveljavljena z Uredbo (EU) 2019/1009. Uporaba harmonizacijskih pravil, določenih na ravni EU, ni obvezna. To pomeni, da lahko proizvajalec izbira med: (1) trženjem proizvodov v skladu s harmonizacijskimi pravili, določenimi na ravni EU; v takem primeru se ti proizvodi imenujejo „harmonizirani proizvodi“ in se prosto gibljejo na enotnem trgu, ali (2) trženjem proizvodov v skladu z nacionalnimi določbami, ki se uporabljajo v državi članici; ti proizvodi se imenujejo „neharmonizirani proizvodi“ in se lahko tržijo v drugi državi članici EU na podlagi členov 34 do 36 Pogodbe o delovanju EU (PDEU) ter Uredbe (ES) št. 764/2008 Evropskega parlamenta in Sveta (4). Na podlagi Uredbe (ES) št. 2003/2003 se lahko gnojilo, ki ustreza vrsti gnojila s seznama v Prilogi I k Uredbi in izpolnjuje pogoje iz navedene uredbe, označi kot „gnojilo ES“ (harmonizirani proizvodi). Uredba (ES) št. 2003/2003 ne določa mejne vrednosti za onesnaževala v gnojilih ES (harmonizirani proizvodi). Določa obveznost držav članic, da ne prepovejo, omejijo ali zadržijo dajanja „gnojil ES“, ki so skladna z določbami Uredbe, na trg, vključno na podlagi sestave, kot je vsebnost onesnaževal. Vendar lahko nacionalna zakonodaja držav članic določi obvezne mejne vrednosti za onesnaževala, ki se uporabljajo za neharmonizirane proizvode. Uredba (EU) 2019/1009 določa harmonizacijska pravila za sredstva za gnojenje EU, ki vključujejo več kategorij proizvodov kot Uredba (ES) št. 2003/2003. Prvič na ravni EU določa mejne vrednosti onesnaževal v harmoniziranih proizvodih. Uredba se nanaša na „fosfatna gnojila“, ki so anorganska gnojila z makrohranili ali organsko-mineralna gnojila z vsebnostjo fosforja vsaj 5 masnih odstotkov fosforjevega pentoksida. Določena mejna vrednost za kadmij v fosfatnih gnojilih je 60 mg/kg fosforjevega pentoksida. Države članice podobno, kot je določeno z Uredbo (ES) št. 2003/2003, zaradi vsebnosti onesnaževal ne smejo ovirati omogočanja dostopnosti na trgu sredstev za gnojenje EU, skladnih z zahtevami. Vendar lahko ohranijo ali uvedejo kakršne koli mejne vrednosti, ki se štejejo za ustrezne za onesnaževala v neharmoniziranih proizvodih.

3. Kraljevina Danska namerava ohraniti nacionalno mejno vrednost 48 mg/kg fosforjevega pentoksida za kadmij, kot je določeno v Prilogi k nacionalnemu ukrepu. Vsebnost kadmija v fosfatnih gnojili je na Danskem urejena od leta 1989. V skladu z danskim obvestilom nacionalni ukrep ureja prodajo komercialnih fosfatnih gnojil, pridobljenih iz mineralnega fosfata, in katerih skupna vsebnost fosforja je 1 % ali več (po masi), za uporabo na Danskem. Danska pravila so splošne narave in se uporabljajo tako za domača kot za uvožena fosfatna gnojila.

4. Danska je analizirala pričakovane nacionalne učinke mejne vrednosti 60 mg/kg fosforjevega pentoksida, ki jo določa Uredba (EU) 2019/1009. Ta mejna vrednost je vzbudila pomembne pomisleke glede varstva okolja in zdravja ljudi v zvezi z izpostavljenostjo kadmiju. Kadmij je škodljiva težka kovina, ki jo v okolju absorbirajo različne poljščine in tako zaradi izpostavljenosti kadmiju prek hrane predstavlja tveganje za zdravje ljudi. Kadmij lahko v izjemnih primerih poškoduje ledvice in kosti.

5. Kraljevina Danska trdi, da sta izpostavljenost kadmiju in njegov vnos na kmetijska zemljišča na Danskem na splošno nižja od povprečja EU zaradi več ukrepov, ki jih je Kraljevina Danska že sprejela in začela izvajati, vključno z več ciljnimi ukrepi za zmanjšanje vnosa kadmija s fosfatnimi gnojili na kmetijska zemljišča. Poleg tega Kraljevina Danska meni, da je še vedno treba zmanjšati raven izpostavljenosti na Danskem.

6. Nacionalni ukrep določa mejno vrednost za kadmij 48 mg/kg fosforjevega pentoksida v gnojilih, ki se prodajajo za uporabo na Danskem. Zato danskim družbam ne preprečuje nakupa gnojil v drugih državah, da bi jih prodala na notranjem trgu ali v tretjih državah. Danski trg gnojil naj bi po ocenah znašal 2–3 % celotnega evropskega trga. Nacionalna mejna vrednost za kadmij po oceni Kraljevine Danske v več kot 20 letih svoje veljavnosti ni povzročila motenj na notranjem trgu. Kraljevina Danska ocenjuje, da se bo vnos kadmija iz komercialnih gnojil na kmetijska zemljišča na Danskem povečal, če se ne ohrani danska mejna vrednost in se namesto nje uporablja višja harmonizirana mejna vrednost EU, ki znaša 60 mg Cd/kg fosforjevega pentoksida. Razlog je v verjetnosti, da se bodo na Danskem tržila komercialna gnojila z višjo vsebnostjo kadmija, kar bi povečalo povprečno vsebnost kadmija v gnojilih, ki se uporabljajo v državi.

7. Vsebnost kadmija v gnojilih je bila na ravni EU obravnavana ob različnih priložnostih, saj ima negativne učinke na zdravje ljudi in okolje. V uvodni izjavi 15 Uredbe (ES) št. 2003/2003 je Komisija že napovedala, da namerava obravnavati vprašanje nenamerne vsebnosti kadmija v mineralnih gnojilih. Leta 2016 je sprejela predlog uredbe Evropskega parlamenta in Sveta o določitvi pravil o dostopnosti na trgu gnojilnih proizvodov z oznako CE (5). Komisija je predlagala določitev mejne vrednosti 60 mg/kg fosforjevega pentoksida za fosfatna gnojila in postopno zmanjšanje te mejne vrednosti na do 20 mg/kg fosforjevega pentoksida v 12 letih po začetku uporabe nove uredbe. Po intenzivnih pogajanjih med Evropskim parlamentom in Svetom je bila z Uredbo (EU) 2019/1009, sprejeto na podlagi tega predloga, določena mejna vrednost 60 mg/kg fosforjevega pentoksida, ki se bo uporabljala od 16. julija 2022. Poleg tega mora Evropska komisija do 16. julija 2026 ponovno pregledati mejne vrednosti za vsebnost kadmija v fosfatnih gnojilih, da bi ocenila možnost znižanja teh mejnih vrednosti na nižjo ustrezno raven. Komisija mora upoštevati okoljske dejavnike, zlasti talne in podnebne pogoje, dejavnike v zvezi z zdravjem ter družbeno-gospodarske dejavnike, vključno s pomisleki glede zanesljivosti oskrbe.

8. Komisija bo uradno obvestilo Danske obravnavala v skladu s členom 114(4) in (6) PDEU. Člen 114(4) določa, da kadar želi država članica po sprejetju harmonizacijskega ukrepa EU ohraniti strožje nacionalne določbe zaradi pomembnih potreb iz člena 36 PDEU ali določbe, ki zadevajo varstvo okolja ali delovnega okolja, o tem uradno obvesti Komisijo in navede razloge za njihovo ohranitev. Komisija ima po uradnem obvestilu o določbi Danske na voljo šest mesecev, da to določbo sprejme ali zavrne. V tem obdobju Komisija preveri, ali se lahko določba Danske šteje za ukrep, ki je obstajal pred harmonizacijo in odstopa od harmonizacijskih pravil. Če je tako, Komisija preveri, ali je ohranitev določbe Danske utemeljena na podlagi pomembnih potreb iz člena 36 PDEU ali v zvezi z varstvom okolja, ali je določba sredstvo za samovoljno diskriminacijo ali prikrito omejevanje trgovine ter ali ustvarja nepotrebno in nesorazmerno oviro za delovanje notranjega trga.

9. Vsaka stran, ki želi predložiti pripombe o tem uradnem obvestilu, jih mora Komisiji poslati v 30 dneh od objave tega obvestila. Komisija si pridržuje pravico, da te pripombe sporoči državi članici, ki je poslala uradno obvestilo. Pripombe, predložene po tem roku, ne bodo upoštevane.

10. Nadaljnji podatki o danskem uradnem obvestilu so na voljo na naslednjem naslovu: Evropska komisija Generalni direktorat za notranji trg, industrijo, podjetništvo ter mala in srednja podjetja GD GROW – Enota D2 Kemikalije in industrija plastičnih mas Tel. +32 22950708 E-naslov: grow-fertilising-products@ec.europa.eu

(1) Uredba (EU) 2019/1009 Evropskega parlamenta in Sveta z dne 5. junija 2019 o določitvi pravil o omogočanju dostopnosti sredstev za gnojenje EU na trgu, spremembi uredb (ES) št. 1069/2009 in (ES) št. 1107/2009 ter razveljavitvi Uredbe (ES) št. 2003/2003 (UL L 170, 25.6.2019, str. 1).

(2) Direktiva Sveta 76/116/EGS z dne 18. decembra 1975 o približevanju zakonodaj držav članic v zvezi z gnojili (UL L 24, 30.1.1976, str. 21) in Direktiva Sveta 80/876/EGS z dne 15. julija 1980 o približevanju zakonodaj držav članic v zvezi z enojnimi gnojili iz amonijevega nitrata z visoko vsebnostjo dušika (UL L 250, 23.9.1980, str. 7).

(3) Uredba (ES) št. 2003/2003 Evropskega parlamenta in Sveta z dne 13. oktobra 2003 o gnojilih (UL L 304, 21.11.2003, str. 1).

(4) Uredba (ES) št. 764/2008 Evropskega parlamenta in Sveta z dne 9. julija 2008 o določitvi postopkov za uporabo nekaterih nacionalnih tehničnih pravil za proizvode, ki se zakonito tržijo v drugi državi članici, in o razveljavitvi Odločbe št. 3052/95/ES (UL L 218, 13.8.2008, str. 21).

(5) COM(2016) 157 final – 2016/084 (COD).